**Hu Jia** (kiin.: 胡佳; pinyin: *Hú Jiā*; alkup. 胡嘉; s. 25. heinäkuuta 1973 Peking) on aktivisti ja toisinajattelija Kiinan kansantasavallassa. Hän on keskittynyt työssään Kiinan demokratialiikkeen ja Kiinan ympäristönsuojeluliikkeen toimintaan sekä AIDSiin Kiinassa. Hän on toiminut muun muassa AIDSin uhreja auttavan Loving Source -kansalaisjärjestön johtajana. Hu on arvostellut viranomaisten toimia Kiinassa ja joutunut sen tähden pitkiksi ajoiksi Kiinan turvallisuuspalvelun valvomaan kotiarestiin vailla syytteitä tai pidätysmääräystä. Hän on puhunut myös Tiibetin itsehallinnon puolesta.

Vankeus
-------

Joulukuun 5. päivänä 2007 Hu ja hänen vaimonsa Zeng Jinyan saivat Toimittajat ilman rajoja -järjestön erikoispalkinnon omistautumisestaan Pekingin vuoden 2008 kesäolympialaisten ihmisoikeuksia rikkovien vaikutusten esille tuomisesta. Vain kolme viikkoa palkinnon myöntämisen jälkeen Hu Jia pidätettiin 27. joulukuuta 2007. Hänet tuomittiin kolmeksi ja puoleksi vuodeksi vankeuteen 3. huhtikuuta 2008 "yllytyksestä valtiovallan ja sosialistisen järjestelmän kumoamiseen". Hu on kiistänyt syyllisyytensä. Hu ei voinut valittaa tuomiostaan, sillä lakimiesten ei sallittu ottaa häneen yhteyttä kymmenen päivän valitusaikana.

Perhe ja uskonto
----------------

Hun vaimo Zeng Jinyan on miehensä tavoin poliittinen aktivisti. Hun ja Zengin vuoden 2007 marraskuussa syntynyt tytär Hu Qianci on Hun pidätyksen jälkeen ollut kotiarestissa äitinsä kanssa. Pekingin kesäolympialaisten aikaan heinäkuussa 2008 Zeng katosi Hu Jian ollessa vankilassa, mutta elää lokakuussa 2008 jälleen tiukassa poliisivalvonnassa asunnossaan Pekingin itäosassa.

Hu Jia on uskonnolliselta vakaumukseltaan harras buddhalainen ja noudattaa kasvisruokavaliota.

Kunnianosoitukset
-----------------

Toimittajat ilman rajoja -järjestö myönsi 5. joulukuuta 2007 Hulle ja Zengille erikoispalkinnon heidän omistautumisestaan Pekingin vuoden 2008 kesäolympialaisten ihmisoikeuksia rikkovien vaikutusten esille tuomisesta.

Pariisi myönsi Hu Jialle kunniakansalaisuuden 21. huhtikuuta 2008. Samanaikaisesti kunniakansalaisuus myönnettiin myös Dalai-Lamalle. Pariisin kunniakansalaisuuden ovat saaneet aiemmin Myanmarin (Burman) oppositiojohtaja Aung San Suu Kyi ja iranilainen demokratia-aktivisti Shirin Ebadi.

Euroopan parlamentti myönsi EU:n korkeimman ihmisoikeustunnustuksen, Saharov-palkinnon Hu Jialle 23. lokakuuta 2008.

Katso myös
----------

* Terveydenhoito Kiinassa

Lähteet
-------

1. 1 2  Sillanpää, Sami: Koiran vuosi (Kuukausiliite)  Tammikuu 2007 ja helmikuu 2008. Helsingin Sanomat.  Arkistoitu 8.3.2008. Viitattu 7.4.2008.
2. 1 2 3  Sillanpää, Sami: Kiinalaisesta kansalaisaktivistista tuli poliittinen vanki  23.10.2008. Helsingin Sanomat. Viitattu 28.10.2008.
3. 1 2  The 16th Reporters Without Borders - Fondation de France prize awarded today in Paris *rsf.org*.  5.12.2007. Viitattu 6.4.2008. (englanniksi)
4. ↑  Tunnettu toisinajattelija sai vankilatuomion Kiinassa  3.4.2008. Helsingin Sanomat. Viitattu 6.4.2008.
5. ↑  Branigan, Tania: China jails prominent activist  3.4.2008. Guardian.co.uk. Viitattu 6.4.2008. (englanniksi)
6. ↑  Sillanpää, Sami: Kiinalainen toisinajattelija kiisti syyllisyytensä  18.3.2008. Helsingin Sanomat. Viitattu 7.8.2008.
7. ↑  Sillanpää, Sami: Kiina esti toisinajattelijan valituksen tuomiosta  17.4.2008. Helsingin Sanomat. Viitattu 22.9.2008.
8. ↑  Chinese Activist Hu Jia Jailed for Subversion  3.4.2008. Radio Free Asia.  Arkistoitu 8.4.2008. Viitattu 6.3.2008. (englanniksi)
9. ↑  Ihmisoikeusaktivisti katosi Pekingissä  9.8.2008. Helsingin Sanomat. Viitattu 22.9.2008.
10. ↑  Kiina moitti Pariisin kunnianosoitusta Dalai-lamalle  22.4.2008. Helsingin Sanomat. Viitattu 22.9.2008.
11. ↑  2008 Saharov-palkinto kiinalaiselle toisinajattelijalle Hu Jialle  23.10.2008. Helsinki:  Euroopan parlamentin tiedotustoimisto. Viitattu 24.10.2008. [vanhentunut linkki]

Aiheesta muualla
----------------

WikiuutisetWikiuutiset
Wikiuutisissa on aiheeseen liittyvä uutinen: 
***Saharov-palkinto ihmisoikeusaktivisti Hu Jialle*** 

* Hu Jian blogi (Googlen käännös kiinasta englanniksi)
* China: Hu Jia Sakharov Prize spotlights China’s rights crisis. Human Rights Watch, 23.10.2008. (sisältää lisälinkkejä)
* Chronology of Hu Jia’s case. Human Rights Watch, 2006-2008.


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Saksa
* Yhdysvallat

 |
|  |
| Muut | 
* IdRef

 |

 |